**Ministru kabineta noteikumu projekta “Grozījumi Ministru kabineta 2016. gada 15. jūlija noteikumos Nr. 477 “Speciālās izglītības iestāžu, internātskolu un vispārējās izglītības iestāžu speciālās izglītības klašu (grupu) finansēšanas kārtība”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akta projekta mērķis ir atbilstoši Ministru kabineta 2017. gada 22. augusta noteikumiem Nr. 501 ”Pedagogu profesionālās darbības kvalitātes novērtēšanas organizēšanas kārtība” (turpmāk – noteikumi Nr. 501) veikt izmaiņas valsts mērķdotācijas aprēķinā pedagogu profesionālās darbības kvalitātes pakāpju piemaksām, nosakot, ka speciālās izglītības iestādei aprēķina papildus finansējumu līdz trijiem procentiem no mērķdotācijas mācību plāna īstenošanai, atbalsta personāla un izglītības iestādes administrācijas darba samaksai aprēķinātās mērķdotācijas. Projekta spēkā stāšanās laiks ir 2018. gada 1. septembris. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2016. gada 15. jūlija noteikumos Nr. 477 “Speciālās izglītības iestāžu, internātskolu un vispārējās izglītības iestāžu speciālās izglītības klašu (grupu) finansēšanas kārtība” (turpmāk – Projekts) izstrādāts pamatojoties uz Izglītības likuma 53. panta otro daļu un pārejas noteikumu 59. pantu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2017. gada 1. septembrī stājās spēkā noteikumi Nr. 501, kas nosaka pedagogu profesionālās darbības kvalitātes novērtēšanas kārtību izglītības iestādē. Gan Izglītības likuma 53. panta otrā daļa, gan noteikumi Nr. 501 paredz, ka piemaksas par iegūto profesionālās darbības kvalitātes pakāpi (turpmāk – kvalitātes pakāpes piemaksa) nosaka izglītības iestādes vadītājs. Līdz ar to jāmaina kvalitātes pakāpes piemaksām nepieciešamās valsts mērķdotācijas aprēķināšanas kārtība. Valsts izglītības informācijas sistēmā (turpmāk – VIIS) pieejamo datu analīze rāda, ka 2017./2018.m.g. pašvaldību speciālo izglītības iestāžu pedagogu kvalitātes pakāpju piemaksas veidoja vidēji trīs procentus no pedagogu darba samaksai aprēķinātās mērķdotācijas. Jāņem vērā, ka daļai pedagogu, kuriem profesionālās darbības kvalitātes pakāpi apliecinošs dokuments izsniegts līdz 2017. gada 9. augustam, būs tiesības saņemt kvalitātes pakāpes piemaksu līdz kvalitātes pakāpi apliecinoša dokumenta derīguma termiņa beigām. Tādēļ tiek plānots mērķdotāciju, kas atbrīvosies no kvalitātes pakāpju iemaksām pedagogiem, kuriem profesionālās darbības kvalitātes pakāpi apliecinošs dokuments derīgs līdz 2017. gada 31. augustam, novirzīt kvalitātes pakāpes piemaksām pedagogiem, kuri 1., 2. vai 3. kvalitātes pakāpi ieguvuši pēc 2017. gada 9. augusta. Projektā paredzēts, ka papildu finansējumu piemaksām pedagogiem, kuri normatīvos aktos par pedagogu profesionālās darbības kvalitātes novērtēšanas organizēšanu noteiktā kārtībā ir ieguvuši pedagogu profesionālās darbības 1., 2. un 3. kvalitātes pakāpi aprēķina līdz trīs procentiem no speciālo izglītības iestāžu pedagogu darba samaksai aprēķinātās mērķdotācijas katrai izglītības iestādei.  2017. gada 6. novembra VIIS dati liecina, ka 2018. gada 1. septembrī izglītības iestādēs būs 3089 pedagogi, kuriem profesionālās darbības kvalitātes pakāpi apliecinošs dokuments izsniegts līdz 2017. gada 9. augustam un kvalitātes pakāpi apliecinoša dokumenta derīguma termiņš beigsies 2019.gada 31. augustā, attiecīgi 558 pedagogi, kuriem kvalitātes pakāpi apliecinoša dokumenta derīguma termiņš beigsies 2020. gada 31. augustā, 403 pedagogi, kuriem kvalitātes pakāpi apliecinoša dokumenta derīguma termiņš beigsies 2021. gada 31. augustā un 58 pedagogi, kuriem kvalitātes pakāpi apliecinoša dokumenta derīguma termiņš beigsies 2022. gada 31 .augustā. Tas nozīmē, ka saskaņā ar Izglītības likuma pārejas noteikumu 59. pantu kopumā 4108 pedagogiem līdz kvalitātes pakāpi apliecinoša dokumenta derīguma termiņa beigām ir tiesības turpināt saņemt piemaksu par profesionālās darbības kvalitātes pakāpi tādā apmērā, kādā pedagogs to saņēmis līdz 2017. gada 9. augustam.  2018. gada 21. februārī Satversmes tiesa taisīja spriedumu lietā Nr. 2017-11-03 “Par Ministru kabineta 2014. gada 17. jūnija noteikumu Nr. 350 “Pedagogu profesionālās darbības kvalitātes novērtēšanas kārtība” 91. punkta atbilstību Latvijas Republikas Satversmes 1., 64., 91. pantam un Izglītības likuma 49.1 panta pirmajai un trešajai daļai, kā arī Ministru kabineta 2016. gada 5. jūlija noteikumu Nr. 445 “Pedagogu darba samaksas noteikumi” (turpmāk – noteikumi Nr. 445) 27. punkta atbilstību Latvijas Republikas Satversmes 1. pantam”. Minētajā Satversmes tiesas spriedumā noteikts, ka noteikumu Nr. 445 27. punkts ir uzskatāms par prettiesisku un spēkā neesošu no tā pieņemšanas brīža. Lai atbilstoši Izglītības likuma regulējumam nodrošinātu kvalitātes piemaksas līdz profesionālās darbības kvalitātes pakāpi apliecinošs dokuments derīguma termiņa beigām tiem speciālo izglītības iestāžu pedagogiem, kuriem profesionālās darbības kvalitātes pakāpi apliecinošs dokuments izsniegts līdz 2017. gada 9. augustam, no projekta ir svītrots 17. punkts un Noslēguma jautājumi papildināti ar 22.2 punktu jaunā redakcijā.  Grozījumi Izglītības likuma 14. panta 17. punktā izslēdz vārdu “internātskolās”, tai skaitā no speciālo izglītības iestāžu nosaukumiem. Savukārt Izglītības likuma pārejas noteikumu 60. pants nosaka, ka vārda "internātskolas" izslēgšanu stājas spēkā 2019. gada 1. augustā. Līdz minētajam datumam pašvaldībām jāpieņem lēmumi par internātskolu reorganizāciju vai nosaukuma maiņu, kas pamatā attieksies uz speciālajām internātskolām. Noteikumi Nr.477 līdz šim noteica gan internātskolu, gan speciālo internātskolu finansēšanas kārtību. Projekts paredz no minētajiem noteikumiem izslēgt internātskolu pedagogu darba samaksas finansēšanas kārtību un pārcelt to uz noteikumiem Nr. 447, bet speciālo internātskolu finansēšanas kārtību projekts neskar.  Ņemot vērā, ka grozījumi Izglītības likuma 14. panta 17. punktā izslēdz vārdu “internātskolās”, projekta 1.1. apakšpunktā paredzēts izslēgt vārdu “internātskolu” no noteikumu virsraksta un 2.2. apakšpunkta. 1.2. apakšpunktā paredzēts svītrot vārdu “internātskolu” no noteikumu Nr. 477 1. punkta. Minētā iemesla dēļ projekta 1.3. apakšpunktā paredzēts svītrot noteikumu 14. punktu. Attiecīgi normatīvais regulējums par mērķdotācijas pedagogu darba samaksai aprēķinu internātskolu pedagogiem iekļauts Ministru kabineta 2016.gada 5.jūlija noteikumos Nr. 447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs”.  Atbilstoši likuma “Par grāmatvedību” 8. pantam pārējie ārējie un iekšējie attaisnojuma dokumenti par uzņēmuma saimnieciskajiem darījumiem ir jāiegrāmato uzņēmuma grāmatvedības reģistros pēc iespējas drīzāk, bet ne vēlāk kā 15 dienu laikā pēc tā mēneša beigām, kurā attaisnojuma dokuments ir saņemts vai izsniegts, t.i. grāmatojumus jāveic līdz nākošā mēneša 15. datumam.  Ievērojot, ka pārskats ir jāiesniedz pēc uzkrāšanas principa un grāmatojumu par iepriekšējo mēnesi var veikt līdz kārtējā mēneša 15.datumam, nav iespējams sagatavot kvalitatīvu pārskatu noteiktajos termiņos, līdz ar to projekta 1.5.apakšpunkts paredz pārskata iesniegšanas datumu 15.janvāri aizstājot ar 20. janvāri.  Projekta 1.6. apakšpunktā precizēti 2. pielikuma 2. tabulas amatu nosaukumi atbilstoši Ministru kabineta 2011.gada 10.maija noteikumiem Nr. 354 “Noteikumi par pedagogu profesiju un amatu sarakstu”.  Precizēts 3.pielikums, kur pārskata veidlapa papildināta ar jaunām rindām, kurās jānorāda:  - piemaksas pedagogiem, kuri ir ieguvuši 3., 4. un 5.kvalitātes pakāpi līdz 2017.gada 9.augustam (rindas 3.kv, 4.kv un 5.kv);  - darba devēja valsts sociālās apdrošināšanas obligātās iemaksas (rinda 1210) un darba devēja pabalstus, kompensācijas un citus maksājumus (rinda 1220);  - slimības nauda;  - atlaišanas pabalsti, kas izmaksāti saskaņā ar likuma “Par valsts budžetu 2018. gadam” 3. panta 4. punktā noteikto (rinda 1221).  Veidlapas papildināšana radīs lielāku pārskatāmību un novērsīs problēmas, kas saistītas ar iespēju minētos izdevumus iekļaut citās izdevumu pozīcijās.  Tāpat, 3. pielikums papildināts ar skaidrojošo daļu, kas nosaka veidlapas aizpildīšanas principus un ar paskaidrojumu, kurā jānorāda izglītības iestāžu, kuru pedagogiem izmaksāti atlaišanas pabalsti, nosaukumi un summas. Papildus jāņem vērā, ka atbilstoši likuma “Par valsts budžetu 2018.gadam” 3.panta ceturtajā daļā noteiktajam pašvaldības tām piešķirto mērķdotāciju pedagogu darba samaksai un valsts sociālās apdrošināšanas obligātajām iemaksām ir tiesīgas izmantot atlaišanas pabalstu izmaksai. |
| 3. | Projekta izstrādē iesaistītās institūcijas | Ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz aptuveni 8000 speciālo skolu un speciālo pirmsskolas izglītības iestāžu pedagogiem.. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums uz tautsaimniecību ietekmi neatstās. Sabiedrības grupām projekta tiesiskais regulējums nemaina tiesības un pienākumus. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |  |
| --- | --- |
| **IV. Tiesību akta projekta ietekme uz spēkā esošo tiesību normu sistēmu** | |
| Nepieciešamie saistītie tiesību aktu projekti | Nav |
| Atbildīgā institūcija | Ministrija. |
| Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar |

|  |  |
| --- | --- |
| **VI. Sabiedrības līdzdalība un komunikācijas aktivitātes** | |
| Plānotās sabiedrības līdzdalības un komunikācijas aktivitātes saistībā ar projektu | Projekts publicēts ministrijas mājaslapā |
| Sabiedrības līdzdalība projekta izstrādē | Projekta izveidē iesaistīti pilsētu un novadu pašvaldību Izglītības pārvaldes un izglītības speciālisti |
| Sabiedrības līdzdalības rezultāti |  |
| Cita informācija | Saskaņā ar Oficiālo publikāciju un tiesiskās informācijas likuma 2. panta pirmo daļu un 3. panta pirmo daļu tiesību aktus publicē oficiālajā izdevumā „Latvijas Vēstnesis”, tos publicējot elektroniski tīmekļa vietnē www.vestnesis.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, novadu un republikas pilsētu pašvaldības, izglītības iestādes. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta regulējums neatstāj ietekmi uz institūciju cilvēkresursiem un jaunas institūcijas nav nepieciešams veidot. |
| 3. | Cita informācija | Nav |

Izglītības un zinātnes ministrs Kārlis Šadurskis

Vīza:

Valsts sekretāra vietnieks –

Sporta departamenta direktors,

valsts sekretāra pienākumu izpildītājs Edgars Severs

25.07.2018.

1414

Modra Jansone

modra.jansone@izm.gov.lv

Initra Pavloviča

initra.pavlovica@izm.gov.lv